'n Marmergedenknaald ter herdenking van die eeufeesviering van Senekal (1877-1977) is op die perseel van die huidige munisipale gebou opgerig. Geleë op die hoek van die Voortrekkerpad en Van Riebeeckstraat.
'n Standbeeld van 'n vroulike engelfiguur is opgerig ter ere van kommandant-generaal FP Senekal na wie die dorp vernoem is. 'n Kop en skouerbeeld van die generaal is teen die voetstuk van die standbeeld, wat op die kerkplein geleë is, aangebring.
Die Keethuis was die woning van dr AD Keet wat bekendheid verwerf het as digter. Dr AD Keet en sy gesin het meer as 'n kwarteeu in die huis gewoon en gewerk. Die AD Keethuis in Zuiderstraat.
Die Ossewabrandwag op Senekal is op 25 November 1938 gestig. Daarna het 'n groep geïnspireerde Afrikaners het in die konsistorie van die NG-Tweetoringkerk in Bloemfontein, op Saterdag 4 Februarie 1939 bymekaargekom en die Ossewabrandwag gestig. Al die mense teenwoordig is ingesweer as lede. Hulle het gesweer om nie te rus totdat die vryheid van die Afrikaner nasie herwin is nie. Suid-Afrika se deelname aan die Tweede Wêreldoorlog het baie verdeeldheid gebring. Die Ossewabrandwag wou nie hê Suid-Afrikaanse soldate moet betrokke wees nie en het gesê dat die Duitsers nie hul nasie se vyand is nie. 'n Meer aktiewe groep naamlik die “Stormjaers” is toe gestig as 'n integrale deel van die Ossewabrandwag. Hierdie groep was verantwoordelik vir dade soos die sny van telefoonlyne, ens. Hierdie dade het baie Suid-Afrikaanse soldate weerhou daarvan om na die oorlog te gaan want hulle moes eers interne stabiliteit in Suid-Afrika verkry.
Die plaas Biddulphsberg was 'n sentrale punt vir die aktiwiteite van die Ossewabrandwag en die "Stormjaers" in Senekal en die omringende areas. 'n Ossewabrandwag kenteken is teen die hange van die berg geverf deur Jan Richter, wat hier geskuil het terwyl hy 'n voortvlugteling was as lid van die "Stormjaers" van die Ossewabrandwag gedurende 1942. Die kenteken is in 1982 deur Johan, Nico en Fanie Erasmus gerestoureer.